১৮৪২ সালে এঙ্গলসের পিতা এঙ্গেলসকে ইংল্যান্ডের শিল্প এলাকা ম্যানচেস্টারে পাঠান।তার পিতা চেয়েছিলেন তাদের ব্যবসা প্রতিষ্ঠান ‘আরমেন এন্ড এঙ্গেলস’ বস্ত্রকলের অফিসে ব্যবসা বাণিজ্য ও প্রশাসন বিষয়ে এঙ্গেলস হাতেকলমে শিক্ষালাভ করবেন।কিন্তু এঙ্গেলস তার বাবার কারখানায় কাজ করলেন বটে, তবে তিনি তার চেয়ে আরো বেশি যা করলেন তা হলো, তিনি ম্যানচেস্টারের শ্রমিকদের দুরবস্থা নিয়ে বাস্তব অভিজ্ঞতা নিতে শুরু করলেন।পরে এই অভিজ্ঞতা থেকে ও তার সংগৃহীত তথ্য নিয়ে পরবর্তিতে তিনি প্রকাশ করেন ‘দ্য কনডিশন অব দ্য ওয়ার্কিং ক্লাস ইন ইংল্যান্ড’ নামে একটি বই।ম্যনেচেস্টারে থাকার সময় তিনি চার্টিস্ট আন্দোলনের সাথে যোগ দেন। তিনি চার্টিস্টদের পত্রিকা নর্দার্ন স্টার ও রবার্ট ওয়েনের নিউ মরাল ওয়ার্ল্ড নামে দুটি পত্রিকায় নিয়মিত কাজ করতে শুরু করলেন।এঙ্গেলসম ম্যানচেস্টারে দুই বছর কাটান।